

Tárgy:  **Tájékoztató a civil szervezetek 2017. évi önkormányzati támogatásának felhasználásáról**

**E L Ő T E R J E S Z T É S**

**Csemő Község Képviselőtestületének**

**2018. március 13-án tartandó ülésére**

Tisztelt Képviselő-testület!

Csemő Község Önkormányzata évek óta – lehetőségeihez mérten – támogatja a helyi civil szervezetek működését, ösztönözve ezzel a lakossági önszerveződést.

A civil szervezetek bírósági nyilvántartásba vétellel jönnek létre, és az általuk meghatározott célok elérése érdekében szervezik tevékenységüket.

A választási ciklus eleje óta új támogatási rendszert alakítottunk ki és működtettünk. Nagyságrenddel növeltük meg a szervezetek támogatását, összesen több, mint 3 millió forintot fordítottunk dotációra, mely költségvetésben tervezett összegből 2017-ben 2,3 millió forintot tett ki a helyi szervezetek támogatása.

*A Képviselő-testület 2017. április 25-én elbírálta a helyi civil szervezetek kérelmeit és 31/2017. (IV.25.) sz. határozatával az alábbi döntést hozta:*

* *a Csemői Faluvédő és Szépítő Egyesület, a Csemői Polgárőrség és a Csemői Gyöngyvirág Nyugdíjas Egyesület részére 500-500.000.-Ft összegű,*
* *a Csemői Hagyományőrző Egyesület részére 300.000.-Ft összegű,*
* *a Gyermekünkért Alapítvány, a Zöldhalmi Barátok Egyesülete részére 200-200.000.-Ft összegű,*
* *a Csemői Iskoláért Alapítvány, 100.000.-Ft összegű*

*pénzbeli támogatásban részesült.*

A pályázati adatlap tartalma szerint a támogatott szervezetek a támogatás felhasználásáról kötelesek elszámolni.

A támogatott szervezetek elkészítették és írásban benyújtották az elszámolást, mégpedig olyan formában, ahogyan azt a támogatás odaítélésekor a testület előírta (számlamásolatok csatolásával).

A Csemői Faluvédő és Szépítő Egyesület az Anyák napi virágvásár és Anyám tyúkja főzőfesztivál megrendezéséhez, továbbá a helyi környezetszépítési verseny díjainak beszerzéséhez kért és kapott pénzügyi segítséget.

A Nyugdíjas Egyesület az énekkarral együtt működésre, kirándulásra fordította. Pénzmaradványa 79.721.-Ft, melyet a 2018. évi működés indulásának fedezetéül használ fel.

A Polgárőrség a 2017-es esztendőben is spórolt: néhány tankolásra költött csupán. A cél továbbra is az, hogy az egyesület – a polgármesterrel történt egyeztetést és jóváhagyást követően – az elmúlt három évi támogatás összegéből használt szolgálati gépjárművet tudjanak vásárolni.

A Csemői Hagyományőrző Egyesület az „Összefogás napja” rendezvényét finanszírozta a Putri sarki erdőben.

A Gyermekünkért Alapítvány a hagyományos nyári, kéthetes erdei tábor költségeihez használta fel a támogatást. A támogatásnak is köszönhetően a gyermekek térítésmentesen vehettek részt programokon.

A Zöldhalmi Barátok Egyesülete támogatta a Kecskés Sándor Asztalitenisz Emlékverseny megrendezését és a Mihály napi bál költségeit, és a Szüreti felvonulás vendéglátásának költségeit fizette a támogatásnak köszönhetően.

Az iskolai alapítvány támogatta a hetedik osztályosos erdélyi kirándulását a „Határtalanul” programban, a maradványból pedig a napközis csoportok számára játékokat vásároltak.

\* \* \*

A Képviselő-testület szintén 2017. április 25-én elbírálta a NEM HELYI civil szervezetek támogatási kérelmeit is és 32/2017. (IV.25.) sz. határozatával az alábbi döntést hozta:

a Református Egyházközség részére 70.000.-Ft összegű,

a Pest Megyei Katasztrófavédelmi Igazgatóság Ceglédi Katasztrófavédelmi Kirendeltsége részére 100.000.-Ft összegű,

a Mozgássérültek Ceglédi Önálló Egyesülete részére 50.000.-Ft összegű,

a Peter Cerny Alapítvány a Beteg Koraszülöttek Gyógyításáért Közhasznú Szervezet részére 50.000.-Ft összegű,

az Országos Egyesület a Mosolyért szervezet részére 50.000.-Ft összegű, vissza nem térítendő támogatást nyújtott.

A támogatott szervezeteknek elszámolási kötelezettség nélkül nyújtott támogatást Csemő Község Önkormányzata – bízunk benne, hogy a támogatás a segítette a céljaik megvalósítását.

\* \* \*

A civil támogatások költséghelyén az alábbi kiadásokat könyveltük még:

* Olgyay Gábor szerzői estjének költségei 600.000.-Ft, (képviselő-testületi jóváhagyás szerint)
* Csemői Palotás SE 49.300.-Ft (asztaliteniszezők nevezési díja, sportorvosi vizsgálat költsége, igazolások igénylése, és üzemanyag költség 20.000.-Ft asztaliteniszezők üzemanyag költségtérítése idegenbeli meccsekre – mind polgármesteri döntés alapján;
* Mediball csapatunk két országos bajnokságra való utazási költsége, nevezése 68.580.-Ft – polgármesteri döntés alapján.
* Nemzeti vágta nevezési díj: 63.500.-Ft;

Ezen támogatásoknál adatlap használata nem történt, a szervezetek, események támogatása jótékonysági okokból valósult meg. Nem történt esetükben kötelezés arra, hogy a támogatás felhasználásáról elszámoljanak.

Kérem, hogy a Tisztelt Képviselő-testület a tájékoztatót tudomásul venni szíveskedjen.

Csemő, 2018. március 7.

Dr. Lakos Roland

polgármester